王之道
题王亦颜清心阁
湖光浩无际，远与列岫并。
风澄烟雾开，炯若镜面平。
高人对万变，寸田常默耕。
扰扰亦何为，岂容方寸撄。
有时鉴湖光，爱其静而明。
那知水是物，心清物还清。
徘徊不忍去，杰阁指顾成。
阁成何所喜，画栋连朱甍。
大江西南来，群山东北横。
江山不待招，宛转趋檐楹。
诹度多暇日，登临有余情。
论文一樽酒，对客手自倾。
酒阑复徜徉，观书弄颖泓。
使人之意消，鄙吝何由萌。
嗟予顽钝姿，栖栖亦劳生。
从今事疏瀹，永守清心盟。